ഗുരുഭക്തി
<div class="novel">
ഗുരുതാൻ ദൈവമെന്നുള്ളിൽ
കരുതേണം ദിവാനിശം;
വരുമെന്നാൽ ഗുണം മേന്മേ -
ലൊരു സംശയമില്ലിതിൽ.

ജ്ഞാനദീപം ജ്വലിപ്പിച്ച -
ജ്ഞാനമാം കൂരിരുട്ടിനെ 
ഊനമാക്കും ഗുരുവരൻ
താനല്ലൊ ദൈവതം പരം.

അരി തന്നിൽ വരപ്പിച്ചു -
മുരിയാടിച്ചു മക്ഷരം
അറിവുള്ളവരാക്കീടു -
മറിവിൻ, ഗുരു, ബാലരെ!

ഗുരുകാരുണ്യമുണ്ടെങ്കി -
ലൊരുനാളുമൊരേടവും
വരുമാറില്ല തെറ്റെന്നാ -
ണൊരു സജ്ജനസമ്മതം.

ഗുരുകാരുണ്യ സന്താന
തരുതാൻ തണലിൽ സദാ
മരുവുന്നോർക്കു സന്താപം
വരുമാറില്ലൊരിക്കലും.

കനം, കള്ളർഭയം തൊട്ടു -
ള്ളനർത്ഥങ്ങളൊഴിഞ്ഞതാം
ധനം ദേശികനേകുന്നു
ദിനന്തോറും നിരാമയം.

കൊടുത്താൽ കുറയാ, സൂക്ഷി -
ച്ചിടുവാനില്ല ദുർഘടം;
പടുവാം ഗുരുനാഥൻ ത -
ന്നിടുമാദ്ധനമേ ധനം.

ഗുരുതൻ ചരണാംഭോജ -
മരുളും ദിക്കിനെപ്പോഴും 
പുരുഭക്ത്യാ നമിക്കേണം,
പുരുഷാർത്ഥമിതൊന്നു താൻ.

ബാലസാഹിത്യം
നടുവത്ത് അച്ഛൻ നമ്പൂതിരിയുടെ കൃതികൾ
പട്ടത്താനം ഗവ.എസ്.എൻ.ഡി.പി.യു.പി.സ്കൂൾ അപ്‌ലോഡ്